  Майя Бывальцева Туннэ, 18-тӥ коньывуонэ, Удмуртиын финн-угор егитъёслэн этнокультуразыя «Палэзян» VII калыккуспо фестиваль кутске. Фестивальлэн пуштросэз но радлыкез сярысь «Город ФМ» радиолэн программаяз 17-тӥ коньывуонэ вераз Удмуртиысь Калыкъёслэн эшъяськон юртсылэн кивалтӥсезлэн этнокультура ужъя воштӥсез Татьяна Фёдорова. Ужрадэ Венгриысь, Марий Элысь, Мордовиысь, Комиысь но Удмуртиысь творчествоя коллективъёс пыриськозы. Татьяна Фёдоровалэн верамезъя, фестиваль пӧртэм ӧръёсты огазея — крезьгур, мода, искусство. Ньыль нунал кыстӥськись ужрадлы кутскон сётоз Калыкъёслэн эшъяськон юртазы Григорий Степановлэсь фотоадӟытонзэ но Ксения Чимали Ворончихиналэсь горд сюйлэсь лэсьтэм арбериосыныз адӟытонзэ усьтон. Фестивальлэн валтӥсь ужпумез — егит крезьгурасьёслы, суредасьёслы асьсэлэсь творчествозэс, искусствозэс возьматыны, ог-огзылэн ужан амалъёсынызы, мылкыдъёсынызы тодматскыны луонлык сётон, озьы ик быдэс дуннелы вераны, кинъёс со финно-угръёс Татьяна ФёдороваФестивальлэн темаез котькуд ар пӧртэмгес луэ. Нырысетӥосаз фольклор ӧрен тунсыкъяськисьёслы саклык висъязы, нош таизлэн темаез — «туала культура анай кылын, озьы шуом». Со сяна, туэ йӧскалык манерен ужась егит модельеръёсты ӧтьыны малпазы. «Туж ӵем творчествоя коллективъёс асьсэлы будьто ке удмурт, бигер, ӟуч костюмъёс вуро. Жаляса верано, соос пужыосты, буёлъёсты валатэк куто. Кылем арын ми котырес ӝӧк ортчытӥмы, отын вераськимы, кызьы соосты шонер кутоно, кыӵе куронъёс вань. Кылем арын тунсыкъяськон вал, соин ик таяз арын туала егит модельеръёсты одно ик ӧтёмы шуыса вераськимы», — пусйиз Татьяна Фёдорова. Егит модельеръёслэсь ужъёссэс адӟыны луоз туннэ, 18-тӥ коньывуонэ, Калыкъёслэн эшъяськон юртазы. Модаез возьматонэ, озьы ик адӟытонъёсы вань мылкыд карисьёс эркын пырыны быгато. 19-тӥ но 20-тӥ коньывуонэ фестивале пыриськисьёс Удмурт кун университетысь но Ижысь техникая кун университетысь студентъёсын, школаосын дышетскисьёсын пумиськонъёс ортчытозы. Нош 21-тӥ коньывуонэ Венгриысь «Magyarhang» ансамбль но мукет коллективъёс но кырӟасьёс Яре ветлозы. Татьяна Фёдоровалэн верамезъя, пӧртэм улосвылъёсысь егитъёсты «Палэзян» фестивале ӧтьыны секыт ӧвӧл, соос шумпотыса лыкто. Таяз арын нимысьтыз ӧтем куно луоз «Oйме» (ОYME) группа. «Ми малпамы мар ке но туалаез, «ческытэз», туала егитъёслы кельшымонэз луыны кулэ шуыса, соин ик «Oйме» группаез ӧтимы. Со мордва группа, пиналъёс али Москваын уло, но асьсэ лулчеберетсэс уг вунэто. Группаын вань мокшаос но, эрзяос но. Соин ик соос асьсэ лулчеберетсэс, эрзя яке мокша калыклэсь крезьгурзэс куто но туала культура пыр сое туж «ческыт» возьмато. Соос 20-тӥ коньывуонэ «Резиденция» клубын этновечеринкаын луозы», — вераз Калыкъёслэн эшъяськон юртсылэн кивалтӥсезлэн воштӥсез. «Палэзян» финн-угор фестивале пыриськисьёсын но ужанрадлыкен тодматскыны луоз ужрадлэн «ВКонтакте» вотэсысь . ВАТСАН «Палэзян» фестиваль ӵыжы-выжы финн-угор калыкъёслэн нуналъёссы дыръя, коньывуонлэн куинетӥ арняяз радъяське. Соос Россиысь ваньмаз финн-угор улосвылъёсын, озьы ик финн-угор кунъёсын пусйисько. Тегъёс: Лулчеберет Ижкар егитъёс Удмуртия финн-угоркалыкъёс крезьгур  